Tiedote 9.2.2015 klo 11.52

Soidensuojelu valtion mailla etenee. Hallitus on sopinut tänään lisätalousarvion yhteydessä soidensuojelun etenemisestä valtion mailla. Noin 46 soidensuojelutyöryhmän esittämää suoaluetta suojellaan Etelä-Suomessa. Pinta-alaltaan suojeluun siirtyy noin 6000 hehtaaria asiantuntijoiden kartoittamia arvokkaita soita.

"Olen enemmän kuin iloinen siitä, että saamme Etelä-Suomen arvokkaita soita suojeluun, sillä etelässä suojelutarve on kiireisin", ympäristöministeri Sanni Grahn-Laasonen sanoo.

Tarkat aluerajaukset tehdään helmikuun loppuun mennessä. Metsähallitus sopii rajaukset luontopalveluiden ja metsätalouden yhteistyönä, ja ne tehdään soidensuojelutyöryhmän ehdotusten pohjalta ottaen huomioon valtion talousmetsien tarkoituksenmukainen hoito. Tämän johdosta sovittiin, että noin 5000 ha suojellaan luonnonsuojelulain perusteella ja noin 1000 hehtaaria Metsähallituksen omalla suojelupäätöksellä siten, että suoluonnon suojelun tavoitteet turvataan.

Soidensuojelutyöryhmä on kartoittanut valtakunnallisesti arvokkaita soita ja Etelä-Suomen osalta rajauksissa ollaan varsin pitkällä. Soidensuojelutyöryhmän työ on sen sijaan jonkin verran kesken etenkin Pohjois-Suomen tarkempien aluerajausten kohdalla. Tämä työ jatkuu myös valtion maiden osalta.

"Olisin halunnut lisätalousarviossa sovittavan koko valtion maiden kokonaisuudesta, mutta Pohjois-Suomen soiden osalta asiantuntijoiden rajaukset eivät vielä olleet valmiit. Työ kuitenkin jatkuu - ja Etelä-Suomen suojelutarve oli kiireellisin", Grahn-Laasonen sanoo.

"Suomen ainutlaatuisen suoluonnon suojelu on pitkä prosessi ja ohjelman on tarkoitus jatkua vuoteen 2025 asti. Etelä-Suomen pakettia halusimme kuitenkin kiirehtiä, jotta soidensuojelu etenee jo tällä hallituskaudella", Grahn-Laasonen sanoo.

"Lisäksi neuvottelut suurten yhtiöiden omistamien arvokkaiden soiden osalta ovat edenneet hyvin. Uskon, että saamme myös arvokkaita yksityismaita suojeluun aivan soidensuojeluohjelman tavoitteiden mukaisesti - ja ihan vapaaehtoiselta pohjalta. Soidensuojeluun on varattu tälle vuodelle seitsemän miljoonaa euroa. Ensi vaiheessa pystytään jo Metso-ohjelman kautta tehostamaan yksityishenkilöiden omistamien arvokkaiden puustoisten soiden suojelua Etelä-Suomessa. Vapaaehtoisuus soidensuojelussa näyttäisi toimivan hyvin, sillä kiinnostusta riittää."

Hallituksen päätöksen jälkeen tällä hallituskaudella arvokkaita soita on saatu suojeluun jo 14 000 hehtaaria.

Lisätietoja:

Erityisavustaja Aino Salo, p. 050 306 9599